Zbog obijesne vožnje u cestovnom prometu kaštelanska je policija uhitila muškarca (41) koji je svoj automobil Jadranskom cestom u Kaštelima vozio u suprotnom pravcu, doznaje se u policiji.

Događaj se zbio u utorak navečer u 20.18 sati, kada je policija zaprimila dojavu građana da se vozilo Citroen Berlingo kreće državnom cestom D8 na području Kaštel Štafilića u suprotnom smjeru, dovodeći u opasnost ostale sudionike u prometu.

Policijski službenici odmah su upućeni na teren te su na području mjesta Plano ubrzo zatekli Citroen Berlingo, u kojem se nalazio 41-godišnjak u vidno alkoholiziranom stanju. Doveden je u službene prostorije gdje se nad njim provodi kriminalističko istraživanje zbog sumnje u počinjenje kaznenog djela obijesne vožnje u cestovnom prometu.